**Lēsisita ki he fili Fakafofonga Falealea ‘o e 2020 pea mo e fili fakahāloto**

Fakapapau‘i ‘oku ke ‘osi lēsisita ke ke fili kae lava ke ke kau mai ki he Fili Fakafofonga Falealea 2020 pea mo e fili fakahāloto.

Kapau kuo ke ‘osi lēsisita ‘i he ‘ene a‘u ki he ‘aho 16 ‘o ‘Aokosi, ‘e ma‘u atu ‘i he meili ‘a e tohi fakahinohino ki he founga ke fai‘aki ‘a e fili fakataha pea mo e kaati EasyVote ke toe vave ange ai ‘a ho‘o fili. Koe‘uhi kae lava ke ke lēsista mo kau ‘i he fili, ‘oku totonu ke ke ‘osi ta'u 18 pe toe motu‘a ange ai pea ko e sitiseni Nu‘usila koe pe kuo ke ‘osi lava ‘o nofo fonua (permanent resident) pea kuo ke ‘osi nofo hokohoko ‘i ha māhina ‘e 12 pe toe lōlōa age ai ‘i Nu‘usila ni ‘i he kuohili talu a ho‘o mo‘ui.

‘Oku faingofua ‘a ho‘o lēsisita fili pe ko hono vakai‘i pe ‘oku kei tonu ‘a e ngaahi fakamatala fekau‘aki mo koe ‘i he lēsisita pea ‘e ma‘u ia mei he uepisaiti [vote.nz](http://www.vote.nz)‘o ke hū‘aki ‘a ho‘o laiseni faka‘uli Nu‘usila, paasipooti pe ko hono fakangofua koe ‘e he RealMe. ‘E lava pe foki ke faka‘aonga‘i ha foomu hiki pepa ke ‘oatu – ‘o tukuhifo (download) ia mei he uepisaiti pe ko ha‘o telefoni 0800 36 76 56 oe tātohi (text) ki he 3676 ke meili‘i atu ha foomu.

Ko e fili Fakafofonga Falealea ko ‘etau fili ia ‘a e fa‘ahi mo e kau kanititeiti ke nau fakafofonga‘i kitautolu ‘i Falealea. ‘Oku ‘i ai mo e fili fakahāloto ‘e 2 ‘e fai fakataha mo e Fili Falealea. Te tau fili pe ‘oku totonu ke fakahoko ‘a e lao End of Life Choice Act 2019 ‘o lava ai ‘e he kakai ‘oku nau mo‘ua ‘i ha mahaki te nau mate ai, ke kole ke tokoni‘i kinautolu ke nau mate. Te tau toe fili foki pe ‘oku totonu ke hao fakalao ‘a hono ngāue‘aki tau'atāina mo fiemālie ‘a e kanapisi.

‘Oku tānaki atu ha ngaahi fakahinohino ki he lēsisita mo e fili ‘i he [vote.nz](http://vote.nz) pea mo e fili fakahāloto ‘i he [referendums.govt.nz](https://www.referendums.govt.nz/).

**Faka‘aonga‘i ‘a ho‘o totonu ki he fili ‘i he Fili Fakafofonga Falealea mo e fili fakahāloto ‘o e 2020**

Ko e tokolahi ‘o kimautolu ‘oku mau ‘osi lēsisita pea te mau fili – te ke ha‘u ke tau kau fakataha? Kapau ‘oku te‘eki ai, ko e mole ia e faingamālie ke ke kau ai ‘i hono fakakaukau‘i ‘a e ngaahi kaveinga lalahi ‘oku ne uesia kitautolu. Ko kinautolu pe ‘oku ‘osi tonu ‘enau lēsisita ‘e lava ke nau kau ‘i he Fili Fakafofonga Falealea 2020, pea mo e fili fakahāloto ki he End of Life Choice pea mo hono fakalao‘i mo pule‘i ‘a e cannabis.

Kapau ko e sitiseni Nu‘usila koe pe kuo ke lava ‘o nofo fonua (permanent resident) pea kuo ke ‘osi ta'u 18, ‘e fiema‘u ke ke lēsisita ki he fili. Pea ‘i ho‘o hiki kotoa pe ki ha ‘api nofo‘anga fo‘ou, ‘e fiema‘u ke fakahū ia ki he lēsisita fili koe‘uhi ke mahino ‘a ho tu‘asila totonu.

Kau mai ki he hono fakakaukau‘i ‘a e ngaahi tu‘utu‘uni ko ia te ne uesia ai koe. Ko e fili ko e momo‘i me‘a ke fai, ka te ne uesia ‘a e ngaahi me‘a lahi fekau‘aki mo koe, ho fāmili pea mo Nu‘usila foki. ‘Oku ‘i ai ‘a ho‘o totonu ke ke fili.

Ko ho‘o lēsisita fili pe ko hono fakatonutonu ‘a ho tu‘asila ‘oku faingofua! ‘E lava ke fakahoko eni ‘i he ‘initaneti ‘i he uepisaiti [vote.nz](http://www.vote.nz) ‘o ngāue‘aki ‘a ho‘o laiseni faka‘uli pe paasipooti Nu‘usila pe ko hono fakangofua koe ‘i he RealMe. Vakai‘i lelei ‘a e [vote.nz](http://www.vote.nz) ki hono fakaikiiki pea kapau ‘oku ‘i ai ha‘o fehu‘i, ‘eke ia kia Orange Guy ‘i he Facebook at [facebook.com/VoteNZ](http://www.facebook.com/VoteNZ)

**Ko ho‘o fili ma‘a ho fāmili pea mo ho kaha‘u**

Ko ho‘o ‘i he lēsisita fili ko e fuofua me‘a ia ke fai kae lava ke ke kau ‘i hono alea‘i ‘a e kaha‘u ‘o ho fāmili. ‘Oku lava ai ke ke kau ‘i he fili ‘o e kau fakafofonga pule‘anga fakakolo pea mo e fili fakafofonga ke nau fakafofonga‘i kitautolu ‘i Falealea. ‘E lava ai ke tau kau ‘i hono alea‘i ‘o e ngaahi kaveinga mafatukituki ‘o e fili fakahāloto.

Kapau ‘oku ‘i ai hao fāmili ofi pe kaungāme'a ‘e fiema‘u ke nau lēsisita, pea ke tokoni‘i atu ke nau fai leva ia koe‘uhi kae lava ke nau kau ‘i he fili. Pea kapau kuo ke ‘osi hiki ki ha tu‘asila fo‘ou, manatu‘i ke fakahoko ia ke ‘ilo‘i mo lava ke liliu ai ‘a ho tu‘asila ‘i he lēsisita fili ‘o e vāhenga te ke fili mei ai, pea ‘e lava leva ke kau ‘a ho‘o fili.

‘Oku faingofua ‘a e lēsisita pe ko hono fakatonutonu ‘a e ngaahi fakamatala ‘oku ‘osi ma‘u ‘o fekau‘aki mo koe. ‘E lava ke fai eni ‘i he ‘initaneti ‘i he uepisaiti [vote.nz](http://www.vote.nz) pe ko ha‘o telefoni 0800 36 76 56 oe tātohi (text) ki he 3676 ke meili‘i atu ha foomu.

Ko e kakai Maori ‘oku nau fuofua lēsisita fili, ‘e lava ke nau kau ‘i he Lēsisita Fili ‘a e Kakai Maori pe ko e Lēsisita Fili Fakalukufua (General Roll). Kapau ‘oku ke ‘i he Lēsisita Fili ‘a e Kakai Maori, te ke fili ha kanititeiti ‘i he vāhenga fili Maori pea kapau ‘oku ke ‘i he Lēsisita Fili Fakalukufua (General roll) pea te ke fili ha kanititeiti mei he vāhenga fili fakalukufua (General electorate). ‘Oku matu‘aki mahu‘inga eni pea ko ia ‘oku totonu ke fai ha‘a mou lau ki ai mo e fāmili pea mo vakai ki hono fakaikiiki ‘i he [vote.nz](http://www.vote.nz).

‘E lava ‘e ho‘o fili ke hoko ai ha ngaahi liliu lahi ki he kaha‘u ‘o e fāmili. Tokoni mai ki he Komisoni Fili mo ‘enau kau ngāue ke fakamafola atu ‘a e mahu‘inga ‘o e lēsisita mo mateuteu ki he fili. Kapau ‘e faingamālie ke mau a‘u atu ke tau talanoa mo kimoutolu pe ko hao ngaahi kaume‘a pea ke fakahoko mai ai.

‘E ma‘u atu ‘a e feitu‘u ke fai ha fetu‘utaki ki he Failesisita Fili ‘i he [vote.nz](http://www.vote.nz) pea ko ‘emau ‘i heni ke tokoni atu!

**Ko e Lēsisita Fakafufū/Fakapulipuli – ma‘a kinautolu ‘oku nau hoha‘a mo manavasi‘i**

‘Oku ‘i ai ‘a e ni‘ihi ‘oku nau hoha‘a mo manavasi‘i ‘i hono fakae‘a atu ke ‘ilolahia ‘a e ngaahi fakamatala fekau‘aki mo kinautolu ‘a ia ‘oku hā ‘i he lēsisita fili, ka ‘e ‘ikai hoko ia ke mole pe to‘o ai ‘a e totonu ke nau kau he fili.

**Kapau ‘oku ke pehē ‘e hoko ha faingata‘a‘ia pe fakatu‘utāmaki kiate koe pe ko ho fāmili ‘o he ‘asi ‘a ho hingoa mo ho tu‘asila ‘i he lēsisita fili** ‘e lava ke fakakau ho hingoa ‘i ha lēsisita fili ‘oku fakafufū pe fakapulipuli.

**‘E ‘ikai ke ‘ilo ‘e ha taha ‘a e ngaahi me‘a fekau‘aki mo koe ‘e tauhi malu ‘e he Failēsisita Fili Lahi (Registrar of Electors).**

‘Oku ‘oatu ‘a e fakaikiiki ki he lēsisita fakafufū/fakapulipuli ‘i he [vote.nz](http://www.vote.nz), pea kapau ‘oku ke ‘ilo ‘e fiema‘u ke ngāue‘aki ia ‘e ha taha pea ke telefoni ia ki he 0800 36 76 56. ‘Oku ‘i ai ‘a ho‘o totonu ke ke fili, ko ia ai tokanga na‘a ‘ikai te ke kau.

**Ko e ngaahi fakahinohino eni ma‘a kinautolu ‘oku nau kau ‘i he Facebook**

**Ko e lēsisita fakafou ‘i he ‘initaneti**

‘Oku faingofua ‘aupito ‘a e lēsisita fili! ‘E lava ke fakahoko eni ‘i he ‘initaneti ‘i he uepisaiti [vote.nz](http://www.vote.nz) ‘o ngāue‘aki ‘a ho‘o laiseni faka‘uli pe paasipooti Nu‘usila pe ko hono fakangofua koe ‘i he RealMe. Ko e miniti pe ‘e 5 ‘i he taimi ni pea ke lava leva ‘o kau ‘i he Fili Fakafofonga Falealea mo e fili fakahāloto ‘o e 2020.

**To‘utupu**

Kapau kuo ke ‘osi ta‘u 18, kuo taimi ke ke lēsisita fili kae lava ke ke kau ‘i he Fili. Ko ho‘o fili, ko ho‘o kau mai ia ki he ngaahi tu‘utu‘uni ‘e uesia ai ‘a ho‘o mo‘ui he ‘aho kotoa pe. ‘Omau ho le‘o ke kau ‘i he lau!